Tattendi kull attività marbuta mal-lingwa Maltija. Taqra bil-Malti u titkellmu. Marian Belsten hija Ingliża li ilha tgħix f'Malta għal dawn l-aħħar 10 snin. Wara sentejn toqgħod Malta, iddeċidiet li tibda titgħallem il-Malti, u llum, tmien snin wara, għadha titgħallmu. Tgħid li l-iżjed ħaġa importanti hija li jkollok id-determinazzjoni, għax biha jirnexxilek twettaq li jkollok f'moħħok. Marian irrakkontat ma' Newsbook.com.mt kif fl-2013 għamlet kors qasir ta' 13-il ġimgħa fl-MCAST, imma ma kinitx sodisfatta. Kellha ħafna diffikultajiet għax ma kinitx taf il-lingwa, u għalhekk, wara li temmet dan il-kors, fittxet aktar għajnuna, saħansitra spiċċat tagħmel l-eżami tal-Malti fil-livell intermedju li jagħmlu l-istudenti fil-postsekondarja, u issa se tibda kors fil-qari tal-provi fl-Università ta' Malta. Hija spjegat li l-lingwa sabitha diffiċli biex titgħallimha, partikolarment minħabba li l-aktar kliem bażiku ġej mill-Għarbi, u hi mhix familjari mal-lingwa Għarbija. Il-kliem ġej mir-Rumanz u mill-Ingliż, il-lingwa materna tagħha, issibha aktar faċli li titgħallmu. Tgħid li l-akbar sfida għaliha hi u titgħallem il-Malti hi t-taħdit, għax f'konverżazzjoni ma jkollhiex ċans toqgħod taħseb wisq x'se tgħid, mentri fil-kitba, tista' tgħarbel u tikkontempla dak li se tikteb. Marian tistqarr li sa kważi disa' xhur ilu ma setgħetx tgħid aktar minn sentenza waħda, imma issa għandha żewġ għalliema li għandha kliem ta' tifħir għalihom – Ryan Caruana u Anthea Enriquez – li bl-għajnuna tagħhom, irnexxielha tagħmel "pass ta' ġgant" fit-taħdit. Taqra bil-Malti? Il-kelma favorita ta' Marian bil-Malti hija "ilbiraħtlula" għax taf tispelliha, u l-ktieb l-iżjed għal qalbha milli qrat s'issa huwa Fittixni ta' Antoinette Borg, għalkemm l-ewwel kelma tal-ktieb – "Aħfirli" – ma kinitx taf xi tfisser, imma minn hemm tgħallmet il-verb "ħafer." Tistqarr li Leli ta' Ħaż-Żgħir miktub minn Ġużè Ellul Mercer huwa l-aktar ktieb li sabet iebes s'issa. Marian tgħidilna wkoll kif hi tħobb tipprova titkellem bil-Malti mal-Maltin, imma sikwit ikun hemm min iwiġibha bl-Ingliż, għalxejn tipprova tibqa' tkellmu bil-Malti. Tgħid li wħud donnhom isibuha stramba li xi ħadd barrani jixtieq jitkellem bil-Malti. Hija ssemmi wkoll kif tinnota li ħafna Maltin jippreferu jiktbu bl-Ingliż, u mbagħad jieħdu ħafna żbalji meta jiktbu bil-Malti. Kif taġġorna ruħha? Apparti l-lezzjonijiet li jkollha, Marian tattendi bi ħġarha l-laqgħat u t-taħditiet kollha li jiġu organizzati mill-għaqdiet u l-entitajiet tal-Malti. Tgħid li tħobb tattendi, anke jekk ma tibdiex tifhem dak li jkun qed jingħad. Hija ġġib eżempju b'attività organizzata mill- Għaqda tal-Malti ftit tal-ġimgħat ilu, bl-isem U s-Santa! li fiha pparteċipaw tmien kittieba Maltin bil-qari tal-kitbiet ta' xulxin. Marian tammetti li ma fehmet xejn huma u jaqraw is-siltiet, imma mbagħad, meta tkellmu dwar is-silta wara, bdiet tifhimhom. Hija tgħid li l-istejjer huma l-aktar ħaġa diffiċli għaliha biex tifhem, peress li ma jkunx fihom punt ta' referenza u ħafna drabi jkun fihom xi misteru. L-appell ta' Marian għal dawk il-barranin li jitħajru jitgħallmu l-Malti hu biex ikollhom id-determinazzjoni, u jipprattikaw ftit kuljum, għax lezzjoni waħda fil-ġimgħa mhix biżżejjed. L-intervista sħiħa Filmati: Miguela Xuereb Persuna oħra li għandha l-Malti għal qalbha Filmat: "Għad immut ngħallem il-Malti"